text: Politiet finder en mand livløs under en knallert 
  30 april 2017 kl. 20.39
  Syd- og Sønderjyllands Politi måtte søndag aften give hjerte-lunge massage, da de kom ud til en mand, der lå livløs under sin knallert.
  Klokken 19.47 blev en patruljevogn kaldt ud til Borrevej i Sundsmark i Sønderborg. En 69-årig mand lå livløs under sin knallert uden vejrtrækning.
  De to politibetjente gav livreddende hjerte-lungemassage og fik gang i mandens vejrtrækning, inden ambulancen nåede frem. Manden blev bragt til hospitalet.
  -  Ingen har tilsyneladende set, hvad der er sket forud for manden falder af knallerten, men vi regner ikke med, der ligger en ulykke bag episoden, men at det er et hjertetilfælde eller anden sygdom, siger Erik Lindholdt, vagtchef ved Syd- og Sønderjyllands Politi, til TV SYD.
  